CELEX: C2007/269/58
Language: sl
Date: 2007-11-10 00:00:00
Title: Zadeva C-406/07: Tožba, vložena 4. septembra 2007 – Komisija Evropskih skupnosti proti Helenski republiki

10.11.2007   
            
            
               SL
            
            
               Uradni list Evropske unije
            
            
               C 269/34
            
         Tožba, vložena 4. septembra 2007 – Komisija Evropskih skupnosti proti Helenski republiki
   (Zadeva C-406/07)
   (2007/C 269/58)
   Jezik postopka: grščina
   Stranki
   
      Tožeča stranka: Komisija Evropskih skupnosti (zastopnik: D. Triandafillou)
   
      Tožena stranka: Helenska republika
   Predlogi tožeče stranke:
   
               —
            
            
               Ugotovi naj se, da Helenska republika ni izpolnila:
               
                           a)
                        
                        
                           obveznosti iz členov 56 in 43 ES ter členov 40 in 31 Sporazuma EGP, ker za tuje dividende uporablja davčni sistem, ki je manj ugoden od tistega, ki je določen za domače dividende;
                        
                     
                           b)
                        
                        
                           obveznosti iz člena 43 ES in člena 31 Sporazuma EGP, ker ohranja v veljavi določbe Codice delle imposte sui redditi (zakon 2238/1994, kot je bil nazadnje spremenjen z zakonom 3296/2004), v skladu s katerimi v Grčiji za tuje osebne družbe velja višja davčna obremenitev kot za domače družbe;
                        
                     
         
               —
            
            
               Helenski republiki naj se naloži plačilo stroškov.
            
         Tožbeni razlogi in bistvene trditve
   Komisija meni, da države članice ne smejo za tuje dividende uporabljati višjo davčno osnovo kot za domače dividende.
   Davčna oprostitev, določena v grški davčni zakonodaji, in ki je namenjena izogibanju dvojnega obdavčevanja dobičkov družb, razdeljenih delničarjem, se uporablja le za dividende domačih družb.
   Grška davčna zakonodaja zato odvrača osebe, ki so v celoti zavezane plačilu davka v Grčiji, od vlaganja svojega kapitala v družbe s sedežem v drugi državi članici.
   Določbe grške zakonodaje prav tako omejujejo družbe s sedežem v drugih državah članicah, s tem da takim družbam preprečuje zbiranje kapitala v Grčiji.
   Ker za dobiček iz kapitala, ki ni grški, velja davčni sistem, ki je manj ugoden od tistega za dividende družb s sedežem v Grčiji, je udeležba vlagateljev, ki prebivajo v Grčiji, v družbah s sedežem v drugih državah članicah manj privlačna kot udeležba v družbah s sedežem v Grčiji.
   Glede na navedeno izhaja, da zakonske določbe, kot so te v obravnavani zadevi, pomenijo omejitve prostega pretoka kapitala, ki so v skladu s členom 56 ES načeloma prepovedane.
   V primeru oseb, ki so v celoti zavezane davku v Grčiji in imajo v lasti deleže tuje družbe, ki jim omogočajo izvrševanje pravice do sodelovanja pri odločitvah podjetja in določanja njegovih dejavnosti, gre prav tako za omejitev pravice do ustanavljanja, ki je prepovedana s členom 43 ES.